ยอมรถนำเข้าร่วมรถคันแรกคลังคืนภาษีให้
คลัง ไฟเขียวให้สรรพสามิตเปิดทางให้รถยนต์นำเข้าที่ได้รับยกเว้นอากรขาเข้าจากเหตุน้ำท่วม ดึงเข้าโครงการรถคันแรกได้
2 ธ.ค. 2554

คลัง ไฟเขียวให้สรรพสามิตเปิดทางให้รถยนต์นำเข้าที่ได้รับยกเว้นอากรขาเข้าจากเหตุน้ำท่วม ดึงเข้าโครงการรถคันแรกได้
นายบุญทรง เตริยาภิรมย์ รมช.คลัง เปิดเผยว่า หลังจากคณะรัฐมนตรี (ครม.) มีมติยกเว้นอากรขาเข้าชิ้นส่วนอุปกรณ์ รถยนต์สำเร็จรูป เพื่อใช้ในการผลิตสำหรับผู้ประกอบการที่ได้รับผลกระทบจากเหตุอุทกภัย และมีคุณสมบัติตามเกณฑ์ของโครงการรถยนต์คันแรก สามารถขอให้กรมสรรพสามิตพิจารณาเข้าร่วมโครงการเป็นกรณีพิเศษได้ จากเดิมที่ไม่อนุญาตให้รถยนต์ที่ประกอบและนำเข้าจากต่างประเทศเข้าร่วมโครงการรถคันแรก
สำหรับมาตรการลดการจัดเก็บภาษีสรรพสามิตน้ำมันดีเซลที่จะสิ้นสุดลงในสิ้นเดือน ธ.ค.นี้ จากการหารือระหว่างกระทรวงการคลังและกระทรวงพลังงานยังพิจารณาทั้งสองแนวทาง ว่าจะยกเลิกมาตรการหรือขยายระยะเวลาออกไปจากเดิมอีก ซึ่งต้องคำนึงระยะเวลาและสถานการณ์ที่เหมาะสม 
นายบุญทรง กล่าวว่า พร้อมยอมรับว่าผลกระทบจากน้ำท่วมส่งผลต่อการจัดเก็บรายได้ของรัฐบาล โดยหากต่ออายุมาตรการลดการจัดเก็บภาษีน้ำมันดีเซล ทำให้รายได้ของรัฐบาลหายไปปีละประมาณ 1 แสนล้านบาท หรือเฉลี่ยเดือนละ 7,000-8,000 ล้านบาท 
อย่างไรก็ตาม กระทรวงการคลังยังมีแนวคิดในการปรับโครงสร้างภาษีทั้งระบบในปีหน้า แต่ต้องทำอย่างรอบคอบและพิจารณาด้วยว่าจะส่งผลต่อระบบเศรษฐกิจอย่างไร